# Οι γιορτές πλησιάζουν και οι εργοδότες θα πρέπει να σπεύσουν να πληρώσουν το Δώρο Χριστουγέννων για το τρέχον έτος στους μισθωτούς εργαζόμενους τους προκειμένου να μην βρεθούν αντιμέτωποι με κυρώσεις αλλά και να μην κινδυνεύσουν ακόμη και να μπουν αυτόφωρο.

# Δώρο Χριστουγέννων όμως δικαιούνται να λάβουν από τη ΔΥΠΑ και κάποιοι άνεργοι.

# *Της Κατερίνας Φεσσά*

# Στο πλαίσιο αυτό το enikonomia.gr κατήρτισε έναν χρήσιμο οδηγό με ερωτήσεις και απαντήσεις για την καταβολή του Δώρου Χριστουγέννων για το 2024 τόσο σε μισθωτούς εργαζόμενους του ιδιωτικού τομέα από τον εργοδότη όσο και σε ανέργους από τη ΔΥΠΑ με στόχο την πληρέστερη ενημέρωση των δικαιούχων για το θέμα αυτό.

# Αναλυτικά:

# Α. Ιδιωτικός τομέας

# 1. Ποιοι εργαζόμενοι δικαιούνται να λάβουν Δώρο Χριστουγέννων;

# Δώρο Χριστουγέννων δικαιούνται να λάβουν όλοι οι μισθωτοί εργαζόμενοι του ιδιωτικού τομέα που απασχολούνται με σύμβαση εξαρτημένης εργασίας, ανεξαρτήτως αν είναι αορίστου ή ορισμένου χρόνου, πλήρους ή μερικής απασχόλησης.

# 2.Μέχρι πότε θα πρέπει ο εργοδότης να πληρώσει το Δώρο Χριστουγέννων στον μισθωτό εργαζόμενο του;

# **Κανονικά σύμφωνα με τον νόμο το Δώρο Χριστουγέννων θα πρέπει να καταβληθεί έως τις 21 Δεκεμβρίου αλλά επειδή η ημερομηνία αυτή πέφτει** φέτος ημέρα Σάββατο, η πληρωμή θα πρέπει να γίνει έως τη Παρασκευή, 20 Δεκεμβρίου. **Διευκρινίζεται πως το Δώρο Χριστουγέννων δεν επιτρέπεται να καταβληθεί σε είδος, παρά μόνο σε χρήμα,**ωστόσο υπόκειται σε εισφορές υπέρ ΕΦΚΑ, φόρου μισθωτών υπηρεσιών.

# 3. Πώς υπολογίζεται το Δώρο Χριστουγέννων;

# Ο υπολογισμός του Δώρου Χριστουγέννων γίνεται με βάση τον τρόπο με τον οποίο αμείβονται οι μισθωτοί εργαζόμενοι (δηλαδή με ημερομίσθιο ή με μισθό ). Επίσης επισημαίνεται πως η περίοδος που “μετράει” για τον υπολογισμό του Δώρου είναι από την 1η Μαΐου μέχρι και την 31η Δεκεμβρίου. Αναλυτικά:

* **Ολόκληρο Δώρο Χριστουγέννων** θα δοθεί στους εργαζόμενους των οποίων η σχέση εργασίας τους με τον εργοδότη διήρκησε ολόκληρο το παραπάνω χρονικό διάστημα χωρίς να υπάρξει διακοπή. Αυτό ισούται με ένα  μηνιαίο μισθό για τους αμειβόμενους με μισθό και με 25 ημερομίσθια για τους αμειβόμενους με ημερομίσθιο.
* **Ένα τμήμα του Δώρου Χριστουγέννων που θα είναι ανάλογο με τη χρονική διάρκεια της εργασιακής τους σχέσης**θα καταβληθεί στους μισθωτούς εργαζόμενους που διέκοψαν τη σχέση με τους το εργοδότη το παραπάνω χρονικό διάστημα είτε γιατί αποχώρησαν οικειοθελώς από την εργασία τους, είτε γιατί απολύθηκαν τότε.

Σε αυτή τη περίπτωση το Δώρο Χριστουγέννων θα υπολογιστεί ως εξής: 2/25 του μηνιαίου μισθού ή 2ημερομίσθια – ανάλογα με το πώς αμείβονται – για κάθε 19 ημερολογιακές ημέρες διάρκειας της εργασιακής σχέσης.

Εκτός από την περίπτωση που η εργασία παρασχέθηκε χωρίς διακοπή όλο το διάστημα από την 1η Μαΐου έως την 31η Δεκεμβρίου, στο διάστημα αυτό συνυπολογίζονται και όλες οι ημέρες που οι εργαζόμενοι-ες απουσιάζουν νόμιμα από την εργασία τους (π.χ. με ετήσια άδεια, με άδεια μητρότητας).

**Ειδικά, ως προς την απουσία των εργαζομένων, λόγω** ασθένειας, στο διάστημα υπολογισμού του δώρου Χριστουγέννων συνυπολογίζονται τα «τριήμερα ασθενείας», δηλαδή ο χρόνος απουσίας κατά τον οποίο δεν καταβάλλεται επίδομα ασθενείας, ενώ αφαιρούνται τα διαστήματα που καταβάλλεται από τον ασφαλιστικό φορέα επίδομα ασθενείας.

**4.Ποιες αποδοχές “μετράνε” για τον υπολογισμό του Δώρου;**

.Σαν καταβαλλόμενος μισθός ή ημερομίσθιο είναι το σύνολο των τακτικών αποδοχών. Στη **έννοια των τακτικών αποδοχών** περιλαμβάνονται:

* ο μισθός ή το ημερομίσθιο, καθώς και κάθε άλλη παροχή (είτε σε χρήμα είτε σε είδος, όπως τροφή, κατοικία κλπ.) εφόσον καταβάλλεται από τον εργοδότη σαν αντάλλαγμα της παρεχόμενης από τον μισθωτό εργασίας, τακτικά κάθε μήνα, ή κατ’ επανάληψη, περιοδικά, κατά ορισμένα διαστήματα του χρόνου.
* το επίδομα αδείας: για τον υπολογισμό στο δώρο της αναλογίας του επιδόματος αδείας πολλαπλασιάζουμε το συνολικό ποσό του δώρου που δικαιούται ο μισθωτός επί τον συντελεστή 0,041666
* η αμοιβή της νόμιμης υπερωρίας ,εφόσον παρέχεται τακτικά
* η αμοιβή της υπερεργασίας, εφόσον η εργασία αυτή πραγματοποιείται τακτικά
* η αμοιβή για εργασία την Κυριακή και σε εξαιρέσιμες γιορτές ή σε νυκτερινές ώρες, εφόσον η απασχόληση είναι τακτική και μόνιμη.
* η αξία του χορηγούμενου γάλακτος ημερησίως.
* η πρόσθετη αμοιβή που δίνεται από τον εργοδότη οικειοθελώς για μεγαλύτερη παραγωγική απόδοση (πριμ), όταν επαναλαμβάνεται για μεγάλο χρονικό διάστημα και σε τακτά χρονικά διαστήματα.
* τα φιλοδωρήματα που δίνονται στους μισθωτούς από τρίτους.
* τα οδοιπορικά έξοδα, όταν δεν εξαρτώνται από την πραγματοποίηση υπηρεσιακών μετακινήσεων, δεν υπόκεινται σε απόδοση λογαριασμού και δεν διακόπτονται κατά την διάρκεια ασθένειας ή άδειας.
* το επίδομα μη απουσίας (τακτικότητας)
* το επίδομα κατοικίας

**5.Πώς μπορείτε να υπολογίσετε μόνοι σας το Δώρο Χριστουγέννων ;**

Οι εργαζόμενοι μπορούν μέσω της πλατφόρμας του <https://www.kepea.gr/calc-doro-xristoygennon.php> να υπολογίσουν μόνοι **το ποσό του  Δώρου Χριστουγέννων που δικαιούνται να λάβουν.**

## 6. Τι πρέπει να κάνετε εάν ο εργοδότη σας δεν σας πληρώσει το Δώρο Χριστουγέννων;

Ο εργοδότης θα πρέπει να πληρώσει το Δώρο Χριστουγέννων έως τις 20 Δεκεμβρίου στον εργαζόμενο.  Ενώ η ημερομηνία 31 Δεκεμβρίου  αποτελεί δήλη ημέρα (ΑΠ 40/2002 Ολ.) και είναι το απώτερο χρονικό σημείο καταβολής του.

Εάν δεν  γίνει εγκαίρως η καταβολή του  Δώρου Χριστουγέννων  τότε, οι εργαζόμενοι θα πρέπει να προσφύγουν στην οικεία Επιθεώρηση Εργασίας προκειμένου να συνταχθεί μηνυτήρια αναφορά.

Η μηνυτήρια αναφορά διαβιβάζεται στον Εισαγγελέα για την άσκηση ατομικής δίωξης σε βάρος του εργοδότη ενώ παράλληλα διαβιβάζεται και στο οικείο αστυνομικό τμήμα για την κίνηση της αυτόφωρης διαδικασίας.

Για την υποβολή της μηνυτήριας αναφοράς στην Επιθεώρηση Εργασίας οι εργαζόμενοι δεν πληρώνουν παράβολο. Εάν όμως καταθέσουν ατομική μήνυση τότε θα πρέπει να πληρώσουν ατομικό παράβολο ποσού 100 ευρώ (+20% προσαύξηση).

Επισημαίνεται ότι στη μηνυτήρια αναφορά θα πρέπει να αναγράφονται τα στοιχεία της επιχείρησης και τα στοιχεία κατοικίας του εργοδότη, εάν αυτό είναι δυνατό, δεδομένου ότι η διαδικασία του αυτοφώρου διαρκεί 48 ώρες.

Σε κάθε περίπτωση μη καταβολής του Δώρου Χριστουγέννων, μέσα στην τασσόμενη προθεσμία, οι Κοινωνικοί Επιθεωρητές Εργασίας του Σ.ΕΠ.Ε  θα πρέπει να επεμβαίνουν άμεσα, διενεργώντας ελέγχους και να βρίσκονται σε πλήρη ετοιμότητα, για την άσκηση της διαδικασίας του αυτοφώρου και την επιβολή των σχετικών κυρώσεων.

# Β. Άνεργοι

# 1.Ποιοι άνεργοι θα λάβουν Δώρο Χριστουγέννων από τη ΔΥΠΑ;

Η ΔΥΠΑ θα χορηγήσει Δώρο  Χριστουγέννων μόνο σε όσους λαμβάνουν επίδομα ανεργίας από την 1η Μαΐου έως τις 31 Δεκεμβρίου. Ωστόσο Δώρο  Χριστουγέννων δεν θα πάρουν οι μακροχρόνια άνεργοι.

**2.Πόσα χρήματα θα πάρουν οι άνεργοι για το Δώρο Χριστουγέννων;**

Δώρο Χριστουγέννων από τη ΔΥΠΑ θα πάρουν μόνο σε όσοι λαμβάνουν επίδομα ανεργίας **από την 1η Μαΐου έως τις 31 Δεκεμβρίου.**Αναλυτικά:

* Ολόκληρο Δώρο Χριστουγέννων δηλαδή 509,71 ευρώ θα δοθεί σε ανέργους που δούλευαν με καθεστώς πλήρους απασχόλησης μέχρι τη λήξη της εργασιακής τους σχέσης. Το ποσό αυτό ισοδυναμεί με το μηνιαίο επίδομα ανεργίας που χορηγείται στους δικαιούχους.
* Ένα τμήμα του Δώρου Χριστουγέννων δηλαδή 382,25 ευρώ θα πάρουν οι άνεργοι που δούλευαν με καθεστώς μερικής απασχόλησης μέχρι τη λήξη της εργασιακής σχέσης

**3.Πότε θα γίνει η καταβολή του Δώρου από τη ΔΥΠΑ**

Η ΔΥΠΑ θα πληρώσει το Δώρο Χριστουγέννων  στις 20 Δεκεμβρίου στους δικαιούχους ανέργους.**Υπενθυμίζεται πως η ΔΥΠΑ θα καταθέσει** απευθείας τα χρήματα του δώρου στους τραπεζικούς λογαριασμούς των δικαιούχων χωρίς να χρειάζεται να πραγματοποιήσουν προηγουμένως κάποια ενέργεια ή να μεταβούν στα Κέντρα Προώθησης Απασχόλησης (ΚΠΑ2)